b"\n_START_ARTICLE_\nJuan Bautista Al\xc3\xb3s Peris\n_START_SECTION_\nTraject\xc3\xb2ria\n_START_PARAGRAPH_\nEn 1895 entr\xc3\xa0 a treballar com a pintor cer\xc3\xa0mic a la f\xc3\xa0brica de taulells La Catalana, d'Onda, on son pare, Bautista Al\xc3\xb3s Juan, era el director. En 1899 marx\xc3\xa0 a Rio de Janeiro per ajudar en la instal\xc2\xb7laci\xc3\xb3 d'una f\xc3\xa0brica de taulells, i en 1902 ja havia tornat de Roma, on continu\xc3\xa0 els seus estudis art\xc3\xadstics._NEWLINE_Fou dissenyador cer\xc3\xa0mic i ocup\xc3\xa0 diversos c\xc3\xa0rrecs directius en ind\xc3\xbastries cer\xc3\xa0miques: L'any 1902, comen\xc3\xa7a a treballar com a pintor cer\xc3\xa0mic i dissenyador principal a la f\xc3\xa0brica de taulells propietat de Jaume Pujol i Bausis, a Esplugues de Llobregat, i tamb\xc3\xa9 treballa en la f\xc3\xa0brica de Jos\xc3\xa9 Mar\xc3\xada Verdejo. En 1905 es trasllada a Onda, on treballa per Juan Bautista Segarra Bernet i per la f\xc3\xa0brica d'El\xc3\xadas Peris. En 1915 \xc3\xa9s nomenat director art\xc3\xadstic de la f\xc3\xa0brica Valencia Industrial de Burjassot, i anys despr\xc3\xa9s torna a treballar en les dues f\xc3\xa0briques de Juan Bautista Segarra Bernat, a Onda i Castell\xc3\xb3. En 1925 era director de la f\xc3\xa0brica dels hereus de Francisco Valldecabres de Manises._NEWLINE_Compagina la seva activitat art\xc3\xadstica, de disseny cer\xc3\xa0mic, amb la doc\xc3\xa8ncia. En 1915 \xc3\xa9s professor de l'Escola General d'Aprenentatge de Manises, en 1925 de l'Escola Provincial de Cer\xc3\xa0mica d'Onda, i en 1929 De l'Escola del Treball de Barcelona._NEWLINE_En la seva estada a Esplugues de Llobregat comen\xc3\xa7a el contacte amb Antoni Gaud\xc3\xad, Llu\xc3\xads Dom\xc3\xa8nech i Muntaner i Josep Puig i Cadafalch, amb els quals col\xc2\xb7labor\xc3\xa0 en els seus projectes com l'Hospital de Sant Pau, la Casa Mil\xc3\xa0, la Casa de les Punxes i el Parc G\xc3\xbcell."